Μουσταφά Φαλ

Ο **Μουσταφά Φαλ** (γαλλικά: *Moustapha Fall*, 23 Φεβρουαρίου 1992, Παρίσι) είναι Γάλλος επαγγελματίας καλαθοσφαιριστής, ο οποίος αγωνίζεται ως σέντερ για τον Ολυμπιακό.

## Επαγγελματική σταδιοδρομία
Ο Φαλ ξεκίνησε την επαγγελματική σταδιοδρομία του το 2011 από τη Γαλλία. Στη σεζόν 2015-16, έπαιξε για την Ολιμπίκ Αντίμπ, όπου ήταν ο κορυφαίος σε τάπες στο Πρωτάθλημα Γαλλίας. 

Υπέγραψε με την Ελάν Σαλόν για τη σεζόν 2016-17, όπου με την ομάδα κέρδισε το Πρωτάθλημα Γαλλίας, ο οποίος ήταν ο πρώτος εθνικός τίτλος του Φαλ. Επιπλέον, ο Φαλ έπαιξε στον τελικό του FIBA Europe Cup με τη Σαλόν, όπου η ομάδα του έχασε από τη Ναντέρ 92. Ανακηρύχθηκε ο Κορυφαίος Παίκτης του Τελικού από το FIBA Europe Cup.

Πριν από την έναρξη της επόμενης σεζόν στη Γαλλία, ο Φαλ συμμετείχε στο NBA Σάμερ Λιγκ 2016 στο Λας Βέγκας με τους Λος Άντζελες Λέικερς.

Στις 13 Ιουλίου 2017, ο Φαλ υπέγραψε συμβόλαιο με την τουρκική Σακάρια Μπουγιουκσεχίρ Μπελεντιγέσι ΣΚ.

Στις 26 Ιουλίου 2018, ο Φαλ υπέγραψε συμβόλαιο με τη Λοκομοτίβ Κουμπάν της VTB Λίγκα. Ο Φαλ τελείωσε τη σεζόν με 7.1 πόντους, 4 ριμπάουντ, 1.1 ασίστ και 1 τάπα ανά αγώνα.

Στις 21 Ιουλίου 2019, υπέγραψε συμβόλαιο με την Τουρκ Τέλεκομ του Πρωταθλήματος Τουρκίας. Τον Οκτώβριο του 2020, ο Φαλ αναδείχθηκε στη Δεύτερη Ομάδα του Μπάσκετμπολ Τσάμπιονς Λιγκ.  Στο Πρωτάθλημα Τουρκίας μέτρησε κατά μέσο όρο 12 πόντους, 8.2 ριμπάουντ, 2.1 ασίστ και 1.5 τάπες ενώ αγωνίστηκε και στο Τσάμπιονς Λιγκ όπου είχε 11.6 πόντους, 7.7 ριμπάουντ, 3.3 ασίστ και 1.8 τάπες σε 27.9 λεπτά συμμετοχής. 

Για τη σεζόν 2020-21, υπέγραψε συμβόλαιο με την ΑΣΒΕΛ Λυών-Βιλερμπάν. Την 9η αγωνιστική της Ευρωλίγκα η Βιλερμπάν αντιμετώπισε την Άλμπα Βερολίνου στη Γερμανία και ο Φαλ είχε εξαιρετική εμφάνιση με 25 πόντους (10/12 δίποντα και 5/7 βολές), 10 ριμπάουντ, 4 ασίστ και 42 βαθμούς στο σύστημα αξιoλόγησης. Στην πρώτη του χρονιά στην Ευρωλίγκα, μέτρησε 8,8 πόντους με 70,1% στο δίποντο (103/147), 5,5 ριμπάουντ, 1,8 ασίστ και περίπου 1 τάπα ανά 22' στο παρκέ. Επιπρόσθετα, είχε 14,1 βαθμούς μέσο όρο στην αξιολόγηση. Τελείωσε τη σεζόν με 70% εντός πεδιάς, όντας ο πέμπτος πιο εύστοχος παίκτης της λίγκας σε αυτήν την κατηγορία. Στις 24 Απριλίου 2021, η Βιλερμπάν κέρδισε τη Ντιζόν (77-61) και κατέκτησε το Κύπελλο Γαλλίας με τον Φαλ να έχει 11 πόντους, 11 ριμπάουντ και 6 τάπες και να αναδεικνύεται MVP του τελικού. Στις 15 Μαΐου κόντρα στη Μονακό για το Πρωτάθλημα Γαλλίας, είχε 27 πόντους (12/13 σουτ), ενώ παράλληλα είχε 10 ριμπάουντ, 3 τάπες, 8 κερδισμένα φάουλ και 36 βαθμούς στο σύστημα αξιολόγησης, σε λιγότερα από 25 λεπτά συμμετοχής. Στις 22 Ιουνίου, πήρε το βραβείο του καλύτερου αμυντικού της σεζόν στο Πρωτάθλημα Γαλλίας, έχοντας 5.2 ριμπάουντ, 1.2 μπλοκ κατά μέσο όρο.

Στις 23 Ιουνίου 2021, ο Ολυμπιακός ανακοίνωσε την απόκτηση του Φαλ, με διετές συμβόλαιο. Στις 20 Φεβρουαρίου κατέκτησε το Κύπελλο Ελλάδας, νικώντας στον τελικό τον Παναθηναϊκό με 81-73. Στις 28 Φεβρουαρίου, ανανέωσε το συμβόλαιό του με την ομάδα μέχρι το 2025. Στις 17 Ιουνίου 2022, κατέκτησε το Πρωτάθλημα Ελλάδας, αφού ο Ολυμπιακός νίκησε τον Παναθηναϊκό στη σειρά των τελικών με 3-0. Στις 2 Οκτωβρίου 2022, κατέκτησε το Σούπερ Καπ Ελλάδας, αφού ο Ολυμπιακός κέρδισε στον τελικό τον Παναθηναϊκό 67-52. Μάλιστα ο ίδιος αναδείχτηκε MVP και Πρώτος σκόρερ του τελικού έχοντας 12 πόντους με 5/8 δίποντα, 5 ριμπάουντ και 5 ασίστ. Στις 19 Φεβρουαρίου 2023, κατέκτησε το Κύπελλο Ελλάδας, αφού ο Ολυμπιακός νίκησε στον τελικό το Περιστέρι με 85-57, με τον ίδιο να έχει 13 πόντους, 5 ριμπάουντ, 4 ασίστ και 3 τάπες. Στις 15 Ιουνίου 2023, κατέκτησε με τον Ολυμπιακό το δεύτερο συνεχόμενο Πρωτάθλημα Ελλάδας στην καριέρα του. Επίσης, αναδείχτηκε μέλος της καλύτερης ομάδας του Πρωταθλήματος για τρίτη φορά στην καριέρα του. Στις 30 Σεπτεμβρίου 2023, κατέκτησε για δεύτερη φορά το Σούπερ Καπ, αφού ο Ολυμπιακός νίκησε τον Παναθηναϊκό 75-51, με τον ίδιο να έχει 7 ριμπάουντ. Στις 5 Νοεμβρίου 2023 κόντρα στον Π.Α.Ο.Κ κατάφερε να κάνει “τριπλ νταμπλ” έχοντας 10 πόντους (4/4 δίποντα, 2/5 βολές), με 10 ριμπάουντ αλλά και 11 ασίστ και έγινε ο 8ος παίκτης του ελληνικού πρωταθλήματος που είχε διψήφιο νούμερο σε τρεις κατηγορίες της στατιστικής για ένατη φορά συνολικά στην ιστορία της λίγκας (από το 1992 ως ΕΣΑΚΕ) και  το 18ο τριπλ νταμπλ στην Α1 (από το 1987-88 ως Α1). Παράλληλα, έγινε ο πρώτος σέντερ στην ιστορία της Basket League που κάνει τριπλ νταμπλ με ασίστ και ο πρώτος παίκτης του Ολυμπιακού που έφτασε σε τέτοια επίδοση μετά τον Σάσα Βολκόφ το 1994. 

Στις 22 Δεκεμβρίου 2023 κόντρα στην Βιλερμπάν, ισοφάρισε το ατομικό ρεκόρ καριέρας σε ασίστ (7), ενώ με 8 μπλοκ πραγματοποίησε ατομικό ρεκόρ καριέρας αλλά και τη δεύτερη κορυφαία επίδοση στην ιστορία της διοργάνωσης στη σύγχρονη μορφή της. Στις 18 Φεβρουαρίου 2024 κατέκτησε το Κύπελλο Ελλάδας, νικώντας στον τελικό τον Παναθηναϊκό με 69-58, με τον ίδιο να έχει 13 πόντους (6/7 δίποντα, 1/2 βολές), 7 ριμπάουντ, 2 ασίστ, 1 κλέψιμο και 2 κοψίματα και να αναδεικνύεται MVP του τελικού. Στις 15 Μαρτίου 2024 η ομάδα του Πειραιά, ανακοίνωσε την επέκταση και αναδιαμόρφωση του συμβολαίου του για ακόμα 3 χρόνια, μέχρι το καλοκαίρι του 2027. Στις 27 Σεπτεμβρίου 2025, ο Ολυμπιακός νίκησε τον Προμηθέα Πάτρας 92-83 στον τελικό του Σούπερ Καπ και κατέκτησε τον τίτλο.

## Εθνική ομάδα
Με την Εθνική Γαλλίας, συμμετείχε στους Ολυμπιακούς Αγώνες του 2020, όπου η ομάδα κατέκτησε το αργυρό μετάλλιο. Τον Σεπτέμβριο του 2022, συμμετείχε με τη Γαλλία στο Ευρωμπάσκετ 2022, όπου η ομάδα κατέκτησε το αργυρό μετάλλιο, αφού ηττήθηκε στον τελικό στη Mercedes-Benz Arena του Βερολίνου από την Ισπανία με 88-76.

## Τίτλοι-Διακρίσεις

### Συλλογικοί

#### Μονακό

* Πρωτάθλημα Β΄ Κατηγορίας Γαλλίας: 2015

#### Ελάν Σαλόν

* Πρωτάθλημα Γαλλίας: 2017

#### ΑΣΒΕΛ Λυών-Βιλερμπάν
* Πρωτάθλημα Γαλλίας: 2021
* Κύπελλο Γαλλίας: 2021

#### Ολυμπιακός
* 3x Πρωτάθλημα Ελλάδας: 2022, 2023, 2025
* 3x Κύπελλο Ελλάδας: 2022, 2023, 2024
* 4x Σούπερ Καπ Ελλάδας: 2022, 2023, 2024, 2025

### Εθνική Γαλλίας

* Ολυμπιακοί Αγώνες: 16x16εσ 2020
* Ευρωμπάσκετ: 16x16εσ 2022

### Ατομικοί
* Δεύτερη Καλύτερη Πεντάδας του Μπάσκετμπολ Τσάμπιονς Λιγκ: 2020
* Καλύτερη Αμυντική Πεντάδας του Μπάσκετμπολ Τσάμπιονς Λιγκ: 2020
* Κορυφαίος στα κοψίματα στο FIBA Europe Cup: 2017
* Καλύτερη Πεντάδα τού FIBA Europe Cup: 2017
* Καλύτερος Αμυντικός στο FIBA Europe Cup: 2017
* MVP των τελικών στο FIBA Europe Cup: 2017
* MVP στο Σούπερ Καπ Ελλάδας: 2022
* MVP στο Κύπελλο Ελλάδος: 2024
* MVP των τελικών του Ελληνικού Πρωταθλήματος: 2023
* Καλύτερη Πεντάδα του Ελληνικού Πρωταθλήματος: 2023
* Ελληνικό All-Star Game: 2022
* MVP τελικού Κυπέλλου Γαλλίας: 2021
* Καλύτερης Πεντάδα στο Πρωτάθλημα Γαλλίας: 2021
* Πρώτος στα ριμπάουντ στο Πρωτάθλημα Γαλλίας: 2017
* 2x Καλύτερος Aμυντικός στο Πρωτάθλημα Γαλλίας: 2017, 2021
* Γαλλικό All Star Game: 2017
* 2× Πρώτος στα κοψίματα στο Πρωτάθλημα Γαλλίας: 2016, 2017
* Πρώτος στα κοψίματα στο Πρωτάθλημα Τουρκίας: 2020
* Καλύτερος Aμυντικός στο Β Πρωτάθλημα Γαλλίας: 2015
* Πρώτος στα κοψίματα στο Β Πρωτάθλημα Γαλλίας: 2015

## Παραπομπές


## Εξωτερικοί σύνδεσμοι

* Προφίλ στο Euroleague.net
* Προφίλ στο Πρωτάθλημα Γαλλίας (στα γαλλικά)
* Προφίλ στο Πρωτάθλημα Τουρκίας
* Προφίλ στο Eurobasket.com

Κατηγορία:Γάλλοι καλαθοσφαιριστές
Κατηγορία:Σέντερ
Κατηγορία:Γάλλοι με καταγωγή από τη Γουαδελούπη
Κατηγορία:Καλαθοσφαιριστές Εθνικής Γαλλίας
Κατηγορία:Καλαθοσφαιριστές στους Θερινούς Ολυμπιακούς Αγώνες 2020
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Γάλλοι Ολυμπιονίκες
Κατηγορία:Καλαθοσφαιριστές Ευρωμπάσκετ 2022
Κατηγορία:Καλαθοσφαιριστές Ολιμπίκ Αντίμπ
Κατηγορία:Καλαθοσφαιριστές Πρωταθλήματος Γαλλίας
Κατηγορία:Καλαθοσφαιριστές Ελάν Σαλόν
Κατηγορία:Καλαθοσφαιριστές ΑΣ Μονακό
Κατηγορία:Καλαθοσφαιριστές ΑΣΒΕΛ Βιλερμπάν
Κατηγορία:Καλαθοσφαιριστές Σακάρια Μπουγιουκσεχίρ Μπελεντιγέσι ΣΚ
Κατηγορία:Καλαθοσφαιριστές Πρωταθλήματος Τουρκίας
Κατηγορία:Καλαθοσφαιριστές Τουρκ Τέλεκομ
Κατηγορία:Καλαθοσφαιριστές Λοκομοτίβ Κουμπάν
Κατηγορία:Καλαθοσφαιριστές VTB Λίγκα
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Ξένοι καλαθοσφαιριστές στην Ελλάδα